白帝廟
作者：蘇軾
朝代：宋

paragraphs: 朔風催入峽，慘慘去何之。
共指蒼山路，來朝白帝祠。
荒城秋草滿，古樹野藤垂。
浩蕩荆江遠，淒涼蜀客悲。
遲回問風俗，涕泗憫興衰。
故國依然在，遺民豈復知。
一方稱警蹕，萬乘擁旌旂。
遠略初吞漢，雄心豈在夔。
崎嶇來野廟，閔默愧常時。
破甑蒸山麥，長歌唱竹枝。
荆邯真壯士，吳柱本經師。
失計雖無及，圖王固已奇。
猶餘帝王號，皎皎在門楣。